Bruin bloomers en groen slange
Umoja! - The Spirit of Togetherness
Teks: Thembi Nyandeni en Todd Twala
Choreografie: Todd Twala
Kostuums: Thembi Nyandeni
Tot 30 Januarie 2005.
Vir di� van julle wat nog nie moeg is vir tradisionele Afrika-danse nie, gaan kyk gerus Umoja! - The Spirit of Togetherness.
Nadat die stuk vir drie jaar in die buiteland groot gehore getrek het, het dit op 18 Januarie in Johannesburg begin speel. Wanneer mens kyk na die laaaang ry geesdriftiges wat by die loket tougestaan het verlede Sondag, is dit duidelik dat Suid-Afrikaners nog nie genoeg gehad het van gumboots wat stamp, hoogskoppe en assegaai-rondswaaiery nie.
Die kostuums, wat deur Thembi Nyandeni ontwerp is, is werklik skitterend - met rompies, bostukkies en beenbedeksels van die mooiste krale en vere. Al wat effe steur, is die vroulike dansers met hulle groot, onooglike, bruin bloomers wat die ganse tyd uitsteek terwyl hulle dans. So nou en dan het die choreograaf (Todd Twala van Ipi Tombi-faam) ook met innoverende passies en idees vorendag gekom, soos die mooi effek wanneer die dansers almal gelyk hul groen arms rinkelend en kinkelend laat kronkel soos 'n slang.
Maar helaas is dit verder maar als weer in dieselfde trant en is daar niks nuuts nie. Soos met die draadverkopers in die straat hoop mens dat daar spoedig nuwe kreatiewe idees na vore gebring gaan word. Tradisioneel hoef nie noodwendig geyk te wees nie.
Die stuk voel ook effe lank - dit duur bykans twee uur. Dis seker maar omdat daar 'n pouse tussenin is, iets wat deesdae nie meer algemeen of selfs nodig is nie, en kleuters sal heel moontlik miere kry. Maar vir ingeval daar 'n tante of niggie is wat van oorsee af hier kuier en wat nog nie vreeslik baie Afrika-danse gesien het nie, sal hierdie ervaring definitief skouspelagtig wees, omdat daar ook gebruik gemaak word van pragtige beligting met helder oranjes en bloue en misterieuse skadu's. Vanselfsprekend is die sang ook mooi.